Агенцијата за заштита на правото на слободен пристап до информациите од јавен карактер врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска иницијатива Охрид SOS, поднесена против Општина Струга, по предметот Барање за пристап до информации од јавен карактер, на 19.12.2022 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид SOS, поднесена против Општина Струга, заведена во Агенцијата под бр.08-308 на 02.12.2022 година, по предметот Барање за пристап до информации од јавен карактер, **СЕ УВАЖУВА**.
2. **Предметот се враќа на повторно постапување пред првостепениот орган, под точка 1 од Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата Граѓанска иницијатива Охрид СОС на 19.10.2022 година, поднела Барање за пристап до информации од јавен карактер до Општина Струга, со кое побарана по е-маил да и се достават следните информации:

„1. План на менаџирање со детален акционен план.

1. Детали за планирани инфраструктурни зафати во крајбрежјето.

Дали за истите е изработена проектна документација.

1. Конкретно во медиумите беше објавено и за уредување на крајбрежјето во Езерски лозја во рамките на овој проект. Да ни се достават детали за овој проект.
2. Конкретно, која/и институција/ии се јавуваат како финасиер (во објавата се спомнува само дека ќе биде фиансиран од Европската унија).“

Постапувајќи по Барањето, Имателот на информации на 07.11.2022 година до Барателот доставил Решение бр.0302-4362/2 од 07.11.2022 година, со кое го прифаќа барањето на Барателот и му доставува одговор на Барателот.

По добиениото Решение, Барателот на информации на 14.11.2022 година до Имателот на информации поднел дополнително Барање за пристап до информации од јавен карактер, со кое бара да му се достави во електронска форма следната информација:

„1. Според наведените објави од страна на Општина Струга и медиумите, во склоп на проектот „Струга и Поградец за промоција на туризамот и културното наследство – КУЛТУРА“ предвидени се низа активности меѓу кои се однесуваат на туристичката промоција и развој на Општина Струга.

2. Дали проектот се спроведува согласно програма на Општина Струга за 2022 година или е вонреден проект?“

Поради тоа што Имателот на информации не одговорил по Дополнителното барање, Барателот на информации на 02.12.2022 година до Агенцијата достави Жалба, заведена во Агенцијата под бр.08-308, во кое е наведено дека: „.... добивме одговор со решение бр.0302-4362/2 од 07.11.2022 г. кој беше нецелосен. Поради тоа, согласно член 24 од Законот за слободен пристап до информации од јавен карактер на 14.11.2022 година доставивме барање за комплетирање на одговорот. До денес, 02.12.2022 г. немаме добиено одговор, а согласно истиот член рокот е веќе изминат.“

Агенцијата со електронски допис бр.08-308 од 05.12.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата по електронски пат достави произнесување по жалба во кое наведува дека е постапено по Дополнителното Барање и донесено е Решение со кое се одобрува барањето на Барателот бр.0302-4362/4 од 02.12.2022 година. Во прилог го достави Решението. Во Решението е наведено дека: „Имено, проектот не е во електронска форма, истиот можете да го имате на увид во просториите на Општина Струга. Што се однесува на имплементација на проектните активности во склоп на проектот „Струга и Поградец за промоција на туризамот и културното наследство – КУЛТУРА„ Ве информираме дека се отпочнати низа активности на терен кои се однесуваат на промоција и развој на туризамот во Општина Струга. Имено, проектот се спроведува согласно програмата на Општина Струга за 2022 година и за истиот е изработена техничка документација-Основен проект за реконструкција на линиски објект-улица во населба Езерски Лозја, согласно Законот за градење...“

Барателот на информации на 16.12.2022 година до Агенцијата достави е-маил, заведен во Агенцијата под бр.08-308, во кој наведува дека: „1. Во однос на недоставувањето на проектот „Струга и Поградец за промоција на туризамот и културното наследство – КУЛТУРА“ – согласно член 16 став (4) во барањето е наведено дека информацијата бараме да ни се достави во електронска форма. ...Имателот може да направи, дигитална копија од документи од сликање или скенирање на истиот, како што врочем ги добиваме сите документи од сите други институции (со оглед дека кога документите се заверени со потпис и печат, нив ги нема во дигитална форма)....2. Понатака, во однос на одговорот за проектот за улица во Езерски Лозја стои дека „Проектот се спроведува согласно програмата на Општина Струга за 2022 година“ што само по себе не кажува ништо. Потребно е да се наведе за која програма се работи, во кој службен гласник е објавена, за да може да видиме за што се работи. Исто така, бараме основниот проект да ни биде доставен во дигитална копија.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, и предметот го врати на повторно постапување пред првостепениот орган, под точка 1 од Барањето,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил согласно одредбите од Законот за слободен пристап до информации од јавен карактер, со тоа што не му го доставил одговорот на бараната информација на начин и форма наведени во Барањето.

Согласно член 16 став 4 од Законот за слободен пристап до информации од јавен карактер, во барањето барателот е должен да ја наведе информацијата со која сака да се запознае и на каков начин сака да се запознае со содржината на бараната информација (увид, препис, фотокопија, електронски запис).

Во конкретниот случај, Имателот на информации утврдил бараната информација под точка 1 од Барањето да не се достави во форма во која сакал Барателот на информации да се запознае, туку побарал од Барателот на информации да изврши увид во истата.

Додека, за точка 2 од Барањето, Имателот на информации одговорил позитивно на бараната информација со тоа што во образложението на Решението е одговорено на бараната информација.

Што се однесува до наводите на Барателот, со кое сака да му се достави следното: „Потребно е да се наведе за која програма се работи, во кој службен гласник е објавена за да може да видиме за што се работи. Исто така бараме основниот проект да ни биде доставен во дигитална копија“, Агенцијата му укажува на Барателот на информации дека, со горенаведеното, бара дополнителна информација, односно нова информација.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**